b'\n_START_ARTICLE_\nUnikodas\n_START_PARAGRAPH_\nUnikodas (angl. Unicode) \xe2\x80\x93 standartas, apibr\xc4\x97\xc5\xbeiantis beveik vis\xc5\xb3 kalb\xc5\xb3 ab\xc4\x97c\xc4\x97li\xc5\xb3 bei papildom\xc5\xb3 simboli\xc5\xb3 kodavim\xc4\x85 kompiuteriuose._NEWLINE_Unikodas sukurtas siekiant pakeisti anks\xc4\x8diau naudotus \xc4\xafvairius ribotus simboli\xc5\xb3 kodavimus. Pirmoji standarto versija (1.0) sukurta 1995 metais, 2005 metais paskelbta jau 4.1 versija. \xc5\xa0iuo metu Unikodas yra dominuojantis standartas pritaikant kompiuterines programas daugeliui kalb\xc5\xb3. Unikodo palaikymas numatytas moderniuose standartuose (kaip XML), programavimo kalbose bei operacin\xc4\x97se sistemose._NEWLINE_Unikode kiekviena pozicija atitinka tik vien\xc4\x85 konkret\xc5\xb3 simbol\xc4\xaf, ta\xc4\x8diau kai kuriais atvejais vienam simboliui skiriama keletas pozicij\xc5\xb3. Pirmosios 256 pozicijos yra identi\xc5\xa1kos ISO 8859-1 kodavimo simboliams, kad b\xc5\xabt\xc5\xb3 paprastesnis keitimas i\xc5\xa1 egzistuojan\xc4\x8di\xc5\xb3 Vakar\xc5\xb3 Europos kalb\xc5\xb3 tekst\xc5\xb3. Unikodo standarte numatyti ne tik raid\xc4\x97s ir simboliai, bet ir pagalbiniai kodai nusakyti simbolio savyb\xc4\x97ms, teksto kryp\xc4\x8diai bei kitoms reikm\xc4\x97ms._NEWLINE_Unikode numatyti ir kombinaciniai simboliai, kai vienas vaizduojamas simbolis koduojamas dviem simboliais. Pavyzd\xc5\xbeiui, kir\xc4\x8diuota a (\xc3\xa1) u\xc5\xbera\xc5\xa1oma dviem Unikodo simboliais (U+0061 ir U+0301). Raid\xc4\x97s su diakritiniais \xc5\xbeenklais gali b\xc5\xabti u\xc5\xbera\xc5\xa1omos vienu simboliu, ta\xc4\x8diau jas taip pat galima ra\xc5\xa1yti kombinuojant lotyni\xc5\xa1k\xc4\x85 raid\xc4\x99 ir diakritinio \xc5\xbeenklo simbol\xc4\xaf, i\xc5\xa1laikant suderinamum\xc4\x85 su senesn\xc4\x97m programom, nevaizduojan\xc4\x8diom diakritini\xc5\xb3 \xc5\xbeenkl\xc5\xb3.\n_START_SECTION_\nKritika\n_START_PARAGRAPH_\nUnikodo kritik\xc5\xb3 (daugiausiai Japonijoje) po\xc5\xbei\xc5\xabriu, standartas per daug supaprastina azijieti\xc5\xa1kas ra\xc5\xa1to sistemas, nepalaiko senesni\xc5\xb3 ar alternatyvi\xc5\xb3 kand\xc5\xbei simboli\xc5\xb3. Taip pat yra teigian\xc4\x8di\xc5\xb3, kad Unikodas palaiko per ma\xc5\xbeai simboli\xc5\xb3. Kritikuota ir nelogi\xc5\xa1ka Thai simboli\xc5\xb3 eil\xc4\x97s tvarka._NEWLINE_Ta\xc4\x8diau standarto versijoje 2.0 panaikinus 65 535 simboli\xc5\xb3 apribojim\xc4\x85, vien dabar jau numatyta iki 1114111 simboli\xc5\xb3, prid\xc4\x97ta papildom\xc5\xb3 azijieti\xc5\xa1k\xc5\xb3 ra\xc5\xa1to \xc5\xbeenkl\xc5\xb3, tod\xc4\x97l dalis kritikos jau n\xc4\x97ra aktuali.'